b'\n_START_ARTICLE_\nDurtuvas\n_START_PARAGRAPH_\nDurtuvas (angl. bayonet; rus. \xd1\x88\xd1\x82\xd1\x8b\xd0\xba) \xe2\x80\x93 duriamasis gele\xc5\xbetinis ginklas arba \xc4\xaftaisas, tvirtinamas prie \xc5\xa1auli\xc5\xb3 ginklo (paprastai \xc5\xa1autuvo) vamzd\xc5\xbeio ir paver\xc4\x8diantis j\xc4\xaf duriamuoju ginklu._NEWLINE_Pirmieji durtuvai buvo naudojami su mu\xc5\xa1kietomis, kurios virsdavo savoti\xc5\xa1komis pikomis, kuriomis mu\xc5\xa1kietininkai gal\xc4\x97davo gintis nuo kavalerist\xc5\xb3 kard\xc5\xb3 ar pan. ginkl\xc5\xb3._NEWLINE_Iki XX a. prad\xc5\xbeios p\xc4\x97stininkus mok\xc4\x97 durtuvais gintis nuo kavalerist\xc5\xb3 ir atakuoti p\xc4\x97stininkus (durtuv\xc5\xb3 ataka). Antrojo pasaulinio karo metais durtuv\xc5\xb3 atak\xc5\xb3 poreikis smarkiai suma\xc5\xbe\xc4\x97jo, kadangi p\xc4\x97stininkai \xc4\x97m\xc4\x97 ginkluotis greita\xc5\xa1aud\xc5\xbeiais trumpais ginklais, kurie efektyv\xc5\xabs ir artimame m\xc5\xab\xc5\xa1yje. XX a. antroje pus\xc4\x97je ilgi durtuvai nebenaudojami, juos pakeit\xc4\x97 special\xc5\xabs durtuviniai peiliai (peiliniai durtuvai), kurie naudojami kaip daugiafunkciai peiliai.\n_START_SECTION_\nKam\xc5\xa1tiniai durtuvai\n_START_PARAGRAPH_\nPrad\xc5\xbeioje imta naudoti kam\xc5\xa1tinius durtuvus (rus. \xd0\xb1\xd0\xb0\xd0\xb3\xd0\xb8\xd0\xbd\xd0\xb5\xd1\x82) (jie pirm\xc4\x85 kart\xc4\x85 pamin\xc4\x97ti 1647 m.). \xc5\xa0ie durtuvai tur\xc4\x97jo ranken\xc4\x85, kuri b\xc5\xabdavo \xc4\xafki\xc5\xa1ama \xc4\xaf vamzd\xc4\xaf. Tiek kotas, tiek gele\xc5\xbet\xc4\x97 b\xc5\xabdavo apie 30 cm ilgio. Tokie durtuvai buvo blogi tuo, kad u\xc5\xbed\xc4\x97jus durtuv\xc4\x85 negali \xc5\xa1audyti. Ir atvirk\xc5\xa1\xc4\x8diai, netik\xc4\x97tai susid\xc5\xabrus su prie\xc5\xa1u durtuvo \xc4\xafki\xc5\xa1imas vamzdin per ilgai u\xc5\xbetrukdavo.\n_START_SECTION_\nMoviniai durtuvai\n_START_PARAGRAPH_\nTobulinant kam\xc5\xa1tinius durtuvus atsirado moviniai durtuvai, kurie ant vamzd\xc5\xbeio buvo u\xc5\xbemaunami vamzdelio formos mova. Tokie durtuvai netrukd\xc4\x97 \xc5\xa1audyti. Durtuvo gele\xc5\xbet\xc4\x97 su mova b\xc5\xabdavo sujungti alk\xc5\xabne, nes gele\xc5\xbet\xc4\x97 negal\xc4\x97jo b\xc5\xabti prie pat vamzd\xc5\xbeio (to meto mu\xc5\xa1kietos ir kiti \xc5\xa1autuvai b\xc5\xabdavo u\xc5\xbetaisomi pro laibgal\xc4\xaf). Per\xc4\x97jus prie \xc5\xa1autuv\xc5\xb3, u\xc5\xbetaisom\xc5\xb3 pro vamzd\xc5\xbeio storgal\xc4\xaf, durtuv\xc5\xb3 tvirtinimo jungties alk\xc5\xabni\xc5\xa1kumas suma\xc5\xbe\xc4\x97jo. Kai kuri\xc5\xb3 durtuv\xc5\xb3 movos buvo daromos rankenos pavidalo, kad durtuv\xc4\x85 b\xc5\xabt\xc5\xb3 galima naudoti kaip atskir\xc4\x85 duriam\xc4\x85j\xc4\xaf ginkl\xc4\x85._NEWLINE_Movinius durtuvus pranc\xc5\xabz\xc5\xb3 ir pr\xc5\xabs\xc5\xb3 armijos \xc4\x97m\xc4\x97 naudoti 1689 m., Danija \xe2\x80\x93 1690 m., Rusija \xe2\x80\x93 1709 m._NEWLINE_Ir kam\xc5\xa1tiniai, ir moviniai durtuvai paprastai tur\xc4\x97jo [[]] (rombo formos) tribriaunes ar keturbriaunes gele\xc5\xbetes.\n_START_SECTION_\nKalavijiniai durtuvai\n_START_PARAGRAPH_\nXIX a. kaip durtuvus imta pla\xc4\x8diai naudoti specialius trumpus pala\xc5\xa1us, \xc5\xa1pagas ar pana\xc5\xa1ius ginklus. Tokie durtuviniai kalavijai tur\xc4\x97jo paprast\xc4\x85 efes\xc4\x85 (trumpas skersinis, rankena, da\xc5\xbenai su lankeliu), o rankenoje - speciali\xc4\x85 i\xc5\xa1pjov\xc4\x85, kuri u\xc5\xbesimaudavo ant tam skirto profilinio strypelio po \xc5\xa1autuvo vamzd\xc5\xbeiu ir u\xc5\xbesifiksuodavo specialia spyruokle. Kareiviai tokius kalavijus paprastai ne\xc5\xa1iodavo prie dir\xc5\xbeo. Durtuv\xc5\xb3 atakai tuos pala\xc5\xa1us u\xc5\xbemaudavo ant vamzd\xc5\xbeio, bet kirstyn\xc4\x97se gal\xc4\x97davo jais kautis kaip trumpais kalavijais.\n_START_SECTION_\nPeiliniai durtuvai\n_START_PARAGRAPH_\nXX a. kalaviji\xc5\xa1ki durtuvai i\xc5\xa1nyko, toliau naudojo movinius piki\xc5\xa1kus durtuvus (pvz., ant rusi\xc5\xa1k\xc5\xb3 Mosino \xc5\xa1autuv\xc5\xb3), atsirado trumpi peiliniai durtuvai, pana\xc5\xa1\xc5\xabs \xc4\xaf kalavijinius, bet \xc5\xbeymiai trumpesni ir lengvesni. Ilgi piki\xc5\xa1ki ar kalavijiniai durtuvai buvo svarb\xc5\xabs kaunantis su kavaleristais, kad \xc5\xa1iuos pasiekti ant arklio. Kadangi XX a. tikimyb\xc4\x97 susidurti su kavaleristais suma\xc5\xbe\xc4\x97jo, ilg\xc5\xb3 durtuv\xc5\xb3 nebereik\xc4\x97jo._NEWLINE_Peiliai, naudojami kaip durtuvai da\xc5\xbeniausiai yra daugiafunkciniai peiliai. Jie gali b\xc5\xabti naudojami ne tik kaip kovos peiliai ar durtuvai, bet ir kaip pj\xc5\xabkleliai (kai kurie nugar\xc4\x97l\xc4\x97je turi pj\xc5\xabklo tipo dantukus), kaip buitiniai peiliai. Pavyzd\xc5\xbeiui, Kala\xc5\xa1nikovo automato durtuvinis peilis, kuris kartu su mak\xc5\xa1timi gali b\xc5\xabti naudojamas kaip izoliuotos \xc5\xbeirkl\xc4\x97s vielai kirpti (\xc4\xafveikianti vielines elektrifikuotas u\xc5\xbetvaras).\n_START_SECTION_\nAtlenkiamieji durtuvai\n_START_PARAGRAPH_\nDar vienas durtuv\xc5\xb3 variantas \xe2\x80\x93 atlenkiamieji durtuvai. Ne kautyn\xc4\x97se toks durtuvas b\xc5\xabna u\xc5\xbelenktas, tad jo smaigalys ir a\xc5\xa1menys nekli\xc5\xabva, negali atsitiktinai su\xc5\xbeeisti. O prie\xc5\xa1 kirstynes durtuvas atlenkiamas ir u\xc5\xbefiksuojamas kovin\xc4\x97je pad\xc4\x97tyje. Ginklo su tokiu durtuvu pavyzdys yra tarybinis karabinas SKS.'